**2023/11/29**

**Pranešimas spaudai**

**„Avia Solutions Group“ trečiąjį šių m. ketvirtį koreguota EBITDA – 316 mln. Eur, pajamos augo iki 1,64 mlrd. Eur**

„Avia Solutions Group“, didžiausia pasaulyje ACMI (orlaivių nuoma su įgula, technine priežiūra ir draudimu) paslaugas teikianti įmonių grupė, skelbia trečiojo šių m. ketvirčio finansinius rezultatus. Įmonės koreguota EBITDA palyginamuoju laikotarpiu augo 31% ir siekė 316 mln. Eur, kai pernai tuo pačiu laikotarpiu ji buvo 242 mln. Eur. Grupės pajamos augo 22 proc. iki 1,64 mlrd. Eur, lyginant su tuo pačiu laikotarpiu pernai, kai jos siekė 1,34 mlrd. Eur.

Anot „Avia Solutions Group“ generalinio direktoriaus Jono Janukėno, įmonių grupės finansiniuose rezultatuose atsispindi itin didelė ACMI paslaugų paklausa rinkoje: „2023-ieji metai ir ypač aktyvus vasaros sezonas parodė koks didžiulis ACMI paslaugų poreikis aviacijos rinkoje visame pasaulyje.

Trečią šių metų ketvirtį grupė tęsė aktyvią orlaivių parko plėtrą – įmonės parką nuo šių m. pradžios papildė 24 orlaiviai, o iš viso jame šiuo metu 197 keleiviniai ir krovininiai orlaiviai. J. Janukėno teigimu, „Avia Solutions Group“ planuoja ir toliau išlaikyti lyderiaujančias pozicijas ACMI rinkoje, o artimiausiuose įmonės planuose – tolimesnė plėtra Azijos ir Ramiojo vandenyno regione. Šiemet įsteigtos oro linijų bendrovės „BBN Airlines Thailand“ ir „BBN Airlines Indonesia“ žymi naują plėtros etapą regione, o iki 2024-ųjų metų pabaigos grupė planuoja turėti 5 oro linijų bendroves, veikiančias Azijos regione.

„Plėtra Pietryčių Azijoje ir Pietų Amerikoje yra pagrindinės grupės strateginės plėtros kryptys, leidžiančios mums valdyti žiemą Europoje dėl sezoniškumo sumažėjusią paklausą perkeliant lėktuvus į šiuos regionus. Be to, siekiant užtikrinti reikiamą orlaivių remonto infrastruktūrą ACMI paslaugas teikiančioms grupės avialinijoms, investuojama ir į orlaivių remonto bazes. Investicijos bendrai į pirmąjį plėtros etapą regione siekia 25 mln. Eur“, – teigia Jonas Janukėnas, „Avia Solutions Group“ generalinis direktorius.

Neseniai „Avia Solutions Group“ pradėjo 20 tūkst. kv. m. orlaivių remonto angaro statybas Dominikos Respublikoje bei 17 tūkst. kv. m. orlaivių remonto angaro statybas Balyje. Grupės antrinė įmonė „Avion Express“ įsteigė ACMI avialinijas Brazilijoje, taip siekdama atliepti klientų iš Kolumbijos, Čilės, Brazilijos bei Dominikos Respublikos  poreikius.

2023 m. trečiąjį ketvirtį pagrindinės rinkos, kuriose „Avia Solutions Group“ generavo pajamas, buvo Europa (69,4 proc.), Azijos regionas (19,2 proc.), Šiaurės ir Pietų Amerika (5,8 proc.), Afrika (3,9 proc.) bei Australija ir Ramiojo vandenyno regionas (1,1 proc.). Didžiausias pokytis, lyginant su 2022-aisiais metais, pastebimas Azijos regione, kuriame grupės generuojamos pajamos per metus išaugo 9,2 proc.

Airijos bendrovei „Avia Solutions Group“ priklauso daugiau nei 100 dukterinių įmonių visame pasaulyje. Aviacijos grupė veiklą vykdo 68 pasaulio šalyse, o jos komandą sudaro 11 700 aukštos kvalifikacijos profesionalų.

***Apie „Avia Solutions Group“:***

„Avia Solutions Group“ yra didžiausia pasaulyje ACMI (orlaivių nuoma su įgula, technine priežiūra ir draudimu) paslaugas teikianti įmonių grupė, turinti 197 orlaivių parką. Grupei priklauso daugiau nei 100 įmonių, įskaitant „SmartLynx Airlines“, „Avion Express“, „Bluebird Nordic“, „BBN Airlines Indonesia“, „KlasJet“, „Magma Aviation“. Grupės įmonės taip pat teikia įvairias aviacijos paslaugas, tokias kaip orlaivių remontas, pilotų bei įgulos mokymai, antžeminis aptarnavimas ir kitas. „Avia Solutions Group“ jungia 11 500 aukštos kvalifikacijos aviacijos specialistų, o grupės padaliniai išsidėstę 68 šalyse visame pasaulyje.

Kontaktai žiniasklaidai:

Silvija Sileike
Komunikacijos departamento direktorė
„Avia Solutions Group”
silvija.sileike@aviasg.com
+370 671 22697